b'\n_START_ARTICLE_\nPiramida\n_START_SECTION_\nMezopotamija\n_START_PARAGRAPH_\nMezopotamci so zgradili najzgodnej\xc5\xa1e piramidalne strukture, ki jih imenujemo zigurat. Ker so bili zgrajeni iz na soncu su\xc5\xa1ene blatne opeke, je malo ostankov. Zigurate so gradili Sumerci, Babilonci, Elamiti, Akadci in Asirci za lokalne bogove. Vsak zigurat je bil del tempeljskega kompleksa, ki je vseboval tudi druge stavbe. Predhodnik zigurata je bila vzvi\xc5\xa1ena struktura iz obdobja Ubaidov (4. tiso\xc4\x8dletje pr. n. \xc5\xa1t.). Najstarej\xc5\xa1i zigurati segajo v konec zgodnjega dinasti\xc4\x8dnega obdobja. Najnovej\xc5\xa1i mezopotamski zigurati so iz 6. stoletja pred na\xc5\xa1im \xc5\xa1tetjem. Imajo pravokotno, ovalno ali kvadratno osnovo in stopni\xc4\x8dasto piramidno strukturo z ravno plo\xc5\xa1\xc4\x8do na vrhu. Jedro je iz blatne opeke, obloga pa iz \xc5\xbegane opeke. Obloga je bila pogosto glazirana v razli\xc4\x8dnih barvah, ki so imele astrolo\xc5\xa1ki pomen. Kralji so imeli v\xc4\x8dasih svoja imena vgravirana na teh glaziranih opekah. \xc5\xa0tevilo stopenj je bilo 2 - 7. Predpostavlja se, da so imeli na vrhu sveti\xc5\xa1\xc4\x8de, vendar ni arheolo\xc5\xa1kih dokazov za to, o tem je pisal Herodot. Dostop do sveti\xc5\xa1\xc4\x8da bi bil po seriji ramp. Ljudje so verjeli, da je zigurat mesto za bogove. Nanj so smeli le duhovniki, njihova odgovornost je bila skrbeti za bogove. Duhovniki so bili zelo vplivni \xc4\x8dlani mezopotamske dru\xc5\xbebe.\n_START_SECTION_\nNigerija\n_START_PARAGRAPH_\nEna od unikatnih struktur kulture Igbo, so piramide Nsude, po nigerijskem mestu Nsude, severni Igbo. Deset piramid je bilo zgrajenih iz gline oziroma blata. Prva osnova je bila kro\xc5\xbenega tlorisa obsega 18,3 m in vi\xc5\xa1ine 1 m. Naslednja stopnja je imela obseg 13,7 m. Kro\xc5\xbeni nizi so se nadaljevali, dokler niso dosegli vrha. Strukture so bile templji za boga Ala / Uto, za katerega so verjeli, da lahko prebiva na vrhu. Na vrhu je bila palica, ki naj bi predstavljala bo\xc5\xbeje prebivali\xc5\xa1\xc4\x8de. Strukture so le\xc5\xbeale v skupinah po pet, skupine pa so bile medsebojno vzporedne. Ker so bile zgrajene iz gline / blata, kot Deffufa iz Nubije, propadajo in zahtevajo periodi\xc4\x8dno obnovo.\n_START_SECTION_\n\xc5\xa0panija\n_START_PARAGRAPH_\nPiramide iz G\xc3\xbc\xc3\xadmarja se nana\xc5\xa1ajo na \xc5\xa1est pravokotnih stopni\xc4\x8dastih piramid, zgrajenih iz lave brez uporabe malte. So v okro\xc5\xbeju Chacona, del mesta G\xc3\xbc\xc3\xadmar na otoku Tenerife na Kanarskih otokih. Strukture so datirane v 19. stoletje in njihovo prvotno funkcijo razlagajo kot stranski produkt sodobnih kmetijskih tehnik._NEWLINE_Lokalne tradicije, kot tudi ohranjene slike ka\xc5\xbeejo, da so podobne konstrukcije (znane tudi kot "Morras", "Majanos", "Molleros" ali "Paredones") na\xc5\xa1li na mnogih krajih na otoku. S\xc4\x8dasoma pa so bile odstranjene in uporabljene kot poceni gradbeni material. V G\xc3\xbc\xc3\xadmarju je bilo devet piramid, od katerih je le \xc5\xa1est ohranjenih.\n_START_SECTION_\nSeverna Amerika\n_START_PARAGRAPH_\nMnogo pred Kolumbom so indijanske starodavne kulture v Severni Ameriki zgradile velike piramidalne zemeljske strukture, znane kot gomile-plo\xc5\xa1\xc4\x8dadi. Med najve\xc4\x8dje in najbolj znane sodi Monks Mound v kraju Cahokia, danes v Illinoisu, narejena okoli leta 1100 in ima bazo ve\xc4\x8djo od Velike piramide v Gizi. Mnoge izmed gomil so bile v rednih \xc4\x8dasovnih presledkih nadgrajevane in so postale precej velike. Verjamejo, da so igrale osrednjo vlogo v verskem \xc5\xbeivljenju starodavnih ljudstev, dokumentirana uporaba pa vklju\xc4\x8duje hi\xc5\xa1ne pol zasebne plo\xc5\xa1\xc4\x8dadi vodij, javne tempeljske plo\xc5\xa1\xc4\x8dadi, kostnice, mrtva\xc5\xa1nice, plo\xc5\xa1\xc4\x8dadi za prebivanje, trge in rotunde ter plesne plo\xc5\xa1\xc4\x8dadi. Kulture, ki so gradile podkonstrukcije gomil so kultura Troyville, kultura Coles Creek, kultura Plaquemine in kultura Mississippi.\n_START_SECTION_\nRimski imperij\n_START_PARAGRAPH_\n27 metrov visoka Piramida Cestius (italijansko Piramide di Caio Cestio ) je bila zgrajena do konca 1. stoletja pred na\xc5\xa1im \xc5\xa1tetjem, v njej je grobnica sodnika C. Cetija. Njena anti\xc4\x8dna kopija je ohranjena v bli\xc5\xbeini Porta San Paolo ob Ostijskih vratih v Rimu. Visoka je 36 m. \xc5\xa0e ena, ki se imenuje Meta Romuli stoji v Ager Vaticanus (dana\xc5\xa1nji Borgo), je bila uni\xc4\x8dena ob koncu 15. stoletja.\n_START_SECTION_\nSrednjeve\xc5\xa1ka Evropa\n_START_PARAGRAPH_\nPiramide so ob\xc4\x8dasno uporabljene v kr\xc5\xa1\xc4\x8danski arhitekturi. Mogo\xc4\x8dne romanske stolnice imajo piramidaste strehe na zvonikih. Zvonika sta bila najmanj dva, lahko pa tudi \xc5\xa1tirje ali ve\xc4\x8d. Zanimiv primer je stolp gotske stolnice Oviedo v San Salvadorju, \xc5\xa0panija.\n_START_SECTION_\nIndija\n_START_PARAGRAPH_\nVeliko ogromnih granitnih tempeljskih piramid je bilo zgrajenih v ju\xc5\xbeni Indiji v \xc4\x8dasu cesarstva Chola, od katerih so mnoge \xc5\xa1e vedno v verski uporabi. Primeri takih piramidnih templjev so: tempelj Brihadisvara v Thanjavurju, tempelj Gangaikonda Cholapuram  in tempelj Airavatesvara v Darasuramu. Najve\xc4\x8dje tempeljska piramida v kompleksu Sri Rangam v Srirangamu je Tamil Nadu. Tempelj Thanjavur je zgradil Raja Chola v 11. stoletju. Tempelj Brihadisvara je bil uvr\xc5\xa1\xc4\x8den na UNESCO-v seznam  svetovne dedi\xc5\xa1\xc4\x8dine leta 1987, templja Gangaikondacholapuram in Airavatesvara pa sta bila dodana na seznam v letu 2004.\n_START_SECTION_\nIndonezija\n_START_PARAGRAPH_\nPoleg menhirjev, kamnitih miz in kamnitih kipov je Avstronezijska megalitska kultura v Indoneziji gradila tudi zemeljske in kamnite stopni\xc4\x8daste piramidne strukture, imenovane Punden Berundak, ki so jih odkrili v Pangguyangan, Cisolok in Gunung Padangu, zahodna Java. Gradnje kamnitih piramid temeljijo na avtohtonih prepri\xc4\x8danjih, da so gore in vi\xc5\xa1ave bivali\xc5\xa1\xc4\x8de du\xc5\xa1e prednikov._NEWLINE_Stopni\xc4\x8dasta piramida je osnovna oblika v 8. stoletju zgrajenega budisti\xc4\x8dnega sveti\xc5\xa1\xc4\x8da Borobudur v osrednji Javi. Kasneje so templji zgrajeni na Javi vplivali na indijsko hindujsko arhitekturo, kot jo visoke fiale na templju Prambanan. V \xc4\x8dasu poznega obdobja imperija Majapahit v 15. stoletju, so na Javi o\xc5\xbeivili avstronezijske avtohtone prvine kot jih vidimo na templju Sukuh, ki je nekoliko podoben mezoameri\xc5\xa1kim piramidam.\n_START_SECTION_\nPeru\n_START_PARAGRAPH_\nCaral ali Caral-Supe, je ve\xc4\x8dje naselje v dolini Supe, provinca Barranca v Peruju, pribli\xc5\xbeno 200\xc2\xa0km severno od Lime. Caral je eno izmed najstarej\xc5\xa1ih mest v Ameriki in dobro raziskano podro\xc4\x8dje Caral ali Norte Chico civilizacije. Na kompleksu 80\xc2\xa0km\xc2\xb2 se nahaja 19 raznih piramid._NEWLINE_Glavna piramida (\xc5\xa1pansko Pir\xc3\xa1mide Mayor) pokriva povr\xc5\xa1ino skoraj velikosti \xc5\xa1tirih nogometnih igri\xc5\xa1\xc4\x8d in je 18 m visoka. Caral je najve\xc4\x8dje zabele\xc5\xbeeno mesto v andski regiji z datumi starej\xc5\xa1imi od 2000 let pred na\xc5\xa1im \xc5\xa1tetjem. _NEWLINE_T\xc3\xbacume je pred\xc5\xa1pansko mesto v Peruju, ju\xc5\xbeno od reke La Leche na ravnici v okolici gorovja La Raya. Zajema povr\xc5\xa1ino ve\xc4\x8d kot 220 ha, kjer le\xc5\xbei 26 velikih piramid in gomil.\n_START_SECTION_\nViso\xc5\xa1ke piramide\n_START_PARAGRAPH_\nViso\xc5\xa1ke piramide tudi bosanske piramide, so ideja pisca in amaterskega arheologa Semirja Osmanagi\xc4\x87a, ki trdi, da se v bli\xc5\xbeini mesta Visoko v osrednji Bosni nahaja ve\xc4\x8d piramid zgrajenih v davnini. Po njegovih trditvah je 213 metrov visok hrib Viso\xc4\x8dica zaradi njegove razmeroma pravilne geometrije pravzaprav starodavna \xc2\xbbpiramida Sonca\xc2\xab, ki so jo verjetno zgradili starodavni Iliri pred pribli\xc5\xbeno 12.000 leti. Trditve so vzbudile precej\xc5\xa1njo pozornost mednarodne javnosti po \xc5\xa1iroko zastavljeni medijski kampanji za promocijo najdbe leta 2005; Osmanagi\xc4\x87 je s podporniki ustanovil fundacijo Arheolo\xc5\xa1ki park: Bosanska piramida sonca, ki nadaljuje z izkopavanji ter promovira razlago, da gre za dale\xc4\x8d najve\xc4\x8djo in najstarej\xc5\xa1o piramido \xc4\x8dlove\xc5\xa1ke izdelave na svetu ._NEWLINE_Konsenz arheolo\xc5\xa1ke stroke je, da gre za popolnoma naravne tvorbe in da ni dokazov o \xc4\x8dlove\xc5\xa1ki gradnji. Poleg tega sta \xc5\xa1tevilnih kritik dele\xc5\xbena tudi Osmanagi\xc4\x87ev senzacionalisti\xc4\x8dni pristop in v nekaterih primerih zavajanje, s katerim daje javnosti vtis ve\xc4\x8dje kredibilnosti, kot jo njegove raziskave imajo. Kritiki izpostavljajo, da fundacija s svojimi posegi ogro\xc5\xbea srednjeve\xc5\xa1ka najdi\xc5\xa1\xc4\x8da na hribu in okolici. Javno se je oglasilo tudi ve\xc4\x8d znanih arheologov, ki jih je fundacija la\xc5\xbeno navedla kot sodelavce ali podpornike projekta.'